Predkladacia správa

Materiál  Finančné memorandum ISPA pre rok 2002 pre projekt “Zásobovanie pitnou vodou a odkanalizovanie juhovýchodného Zemplína” je predkladaný na rokovanie vlády na základe uznesenia vlády Slovenskej republiky č. 600/2000 zo dňa 9. augusta 2000.

Cieľom predkladaného materiálu je schválenie finančného memoranda vládou SR, ktorým sa zabezpečí spolufinancovanie predmetného projektu z prostriedkov Európskych spoločenstiev. 

Projekt ISPA pre rok 2002 „Zásobovanie pitnou vodou a odkanalizovanie juhovýchodného Zemplína“ bol schválený Riadiacim výborom ISPA, ktorý zasadal v dňoch 7. – 8. novembra 2002. Finančné memorandum bolo pripomienkované vecne príslušnými rezortmi pred jeho schválením Riadiacim výborom ISPA.

Projektom dotknutá oblasť sa nachádza v Košickom regióne -  okres Michalovce. Na území sa nachádza 54 samospráv. Investičné aktivity budú pozostávať z výstavby vodovodnej siete, vodojemu, kanalizácie, prečerpávacích staníc, odkalovacích nádrží, rekonštrukcie čistiarne odpadových vôd v Michalovciach, vybudovania čistiarne odpadových vôd v Pavlovciach a hlavnej prečerpávacej stanice vo Veľkých Kapušanoch.

Predkladaný projekt, ktorý je predmetom finančného memoranda, je prvým stupňom zabezpečenia rozvodu pitnej vody a kanalizácie v uvedenej oblasti. Ďalšia, v budúcnosti plánovaná etapa, by sa mala zamerať na sídla, ktorých hodnota populačného ekvivalentu (PE) je nižšia ako 5 000 (2000 PE – 5000 PE).

Prostredníctvom zvýšenia kvality upravených splaškových odpadových vôd sa dosiahne  zvýšenie kvality vodných tokov dotknutého územia (Latorica, Uh) a  realizácia projektu súčasne prispeje k uplatňovaniu smerníc ES.

Celkové náklady projektu sú 25 999 000 €. Celkové oprávnené náklady pre uvedený projekt, na ktorých základe bol určený príspevok ISPA, sú 23 610 000 €. 

Príspevok ISPA predstavuje 16 527 000 €, t. j. 70% celkových oprávnených nákladov. Národné spolufinancovanie projektu bude zabezpečené zo štátneho rozpočtu vo výške 5 902 500 € a zo zdrojov konečného príjemcu pomoci vo výške 1 180 500 €.

Výška spolufinancovania bola určená na základe ekonomickej a finančnej analýzy a v súlade s Pokynmi pre hospodárenie s finančnými prostriedkami pri realizácii programu  ISPA (uznesenie vlády SR č. 1114/2001).

Konečným príjemcom pomoci sú Východoslovenské vodárne a kanalizácie, š. p.. 

Za implementáciu projektu je zodpovedná Implementačná agentúra environmentálnych investičných projektov Ministerstva životného prostredia SR a konečný príjemca pomoci. 

Projekt musí byť ukončený do 31. decembra 2007.

Právne záväzná je anglická verzia finančného memoranda tvoriaca prílohu 1 materiálu. Prílohu 2 materiálu na rokovanie vlády tvorí časový harmonogram zabezpečenia prostriedkov národného spolufinancovania.

Finančné memorandum za Európsku komisiu podpísal dňa 13. decembra 2002 komisár Európskej komisie pre regionálnu politiku Michel Barnier.